
Gweithdrefnau Cymedroli Mewnol ar gyfer Gwaith a Aseswyd
Diffiniadau

Cymedroli Mewnol
Mae cymedroli mewnol o waith myfyrwyr yn sicrhau y defnyddir y meini prawf marcio a gytunwyd, cymhariaeth a thegwch safonau, cysondeb a thegwch marcio. Gellir cyflawni cymedroli mewnol drwy farcio dwbl ‘wedi gweld’ neu farcio dwbl ‘heb weld’.
Cymedroli mewnol drwy samplo’r garfan
Beth bynnag yw’r pwysoli ar gyfer asesiad, os nad yw’r asesiad yn unigol ei natur ac os bydd nifer o fyfyrwyr yn defnyddio’r un teitl a chyfarwyddwyd, ac nid yw maint y garfan yn rhy fach, mae’n bosib gwneud y cymedroli mewnol drwy samplo. Dylai’r sampl gynnwys digon o enghreifftiau o bob un o’r bandiau dosbarthiad os yw maint y garfan yn caniatáu, hynny yw tri methiant, tri 40au (ar gyfer myfyrwyr israddedig), tri 50au, tri 60au a thri yn y 70+au, neu 10% o faint o garfan ar draws y bandiau dosbarthiad, pa un bynnag yw’r nifer fwyaf o samplau. Os yw garfan mawr yn cael ei farcio gan dîm mawr, gallai fod angen cymedroli sampl fwy er mwyn sicrhau cysondeb marcio ar draws y tîm. Nid oes angen cynnwys pob methiant a phob cyntaf yn y sampl oni bai fod arholwr allanol yn gofyn yn benodol am hyn.  Os oes gan fodiwl ddau arholwr allanol (e.e. os oes academydd ac ymarferydd), dylid gwneud trefniadau i’r ddau arholwr adolygu’r un un sampl o waith.
Cymedroli mewnol drwy farcio dwbl y garfan cyfan
Gallai fod yn briodol bod holl waith carfan yn cael ei farcio’n ddwbl yn fewnol os yw’r niferoedd ar y modiwl yn isel ac ni fyddai samplo’n rhoi grŵp o waith digon cynrychiadol.
Marcio Dwbl ‘Wedi Gweld’ o Asesiadau
Proses sy’n golygu bod ail aelod o staff academaidd yn defnyddio eu barn broffesiynol i farcio’n llawn ddarnau o waith ar ôl gweld sylwadau a marciau’r marciwr cyntaf. Mae’n golygu bod ail aelod o staff academaidd yn defnyddio eu barn broffesiynol i gadarnhau dilysrwydd a thegwch marciau’r garfan, ar ôl ystyried marciau a sylwadau’r marciwr cyntaf, a bod cynlluniau marcio wedi cael eu cymhwyso’n briodol. Mae’r ail farciwr yn adolygu’r marcio gan efallai wneud sylwadau ar sut y mae’r gwaith yn (neu ddim yn) cwrdd â’r canlyniadau dysgu. Dylai’r broses yma o gymedroli mewnol fod yn gwbl weladwy a dylai sylwadau’r ail farciwr fod ar gael i arholwyr allanol.

Marcio Dwbl ‘Heb Weld’ o Asesiadau
Proses sy’n golygu bod ail aelod o staff academaidd yn defnyddio eu barn broffesiynol i farcio’n llawn ddarnau o waith ond heb weld sylwadau a marciau’r marciwr cyntaf. Dylai’r broses yma o gymedroli mewnol fod yn gwbl weladwy a dylai sylwadau’r ail farciwr fod ar gael i arholwyr allanol.

Amcanion Cymedroli Mewnol
Amcanion cymedroli mewnol, yn unol â’r Cod Ansawdd, yw:
i. darparu proses o wirio bod asesiad wedi cael ei farcio’n unol ag amcanion a chanlyniadau dysgu hysbys yr aseiniad / arholiad, ac o ran y meini prawf marcio;
ii. rhoi sicrwydd i fyfyrwyr bod y marcio’n deg a bod pob myfyriwr felly’n cael eu trin yn gyfartal;
iii. sicrhau cysondeb asesu mewnol ar gyfer modiwl;
iv. darparu dull o sicrhau bod safonau ar draws modiwlau mewn maes pwnc yn gymharol.

Sicrhau Tegwch a Chysondeb
Oherwydd nad yw myfyrwyr yn gallu apelio yn erbyn barn academaidd, mae’n bwysig sicrhau tegwch a chysondeb drwy’r broses gymedroli fewnol. Bydd Arholwyr Allanol hefyd yn adolygu’r broses farcio a’r marciau sy’n cael eu rhoi. Bydd canlyniadau cyffredinol y gwaith asesu, a chanlyniad pob myfyriwr unigol, yn cael eu craffu ymhellach yng nghyfarfod y Bwrdd Arholi terfynol.
Nid yw marciau ymylol yn derbyn ystyriaeth arbennig fel arfer ar lefel asesiad neu fodiwl unigol. Os yw marciwr yn ansicr ar ba ochr i’r ffin raddio y dylai asesiad gael ei raddio, argymhellir cynnwys y sgript yn y broses gymedroli er mwyn gwneud penderfyniad terfynol. Ar lefel dyfarniad rhaglen, dylid dilyn prosesau’r Brifysgol ar gyfer codi dosbarth y radd, diploma neu dystysgrif, yn unol â rheoliadau asesu 04.1.
Mae arholiadau ysgrifenedig yn cael eu marcio’n ddienw. Mae di-enwi’n cael ei godi ar ôl cwblhau’r marcio a’r cymedroli a chyn cynnal y byrddau arholi. Er nad yw marcio dienw bob amser yn ymarferol ar gyfer gwaith cwrs, mae’n cael ei annog lle bo’n briodol ac ymarferol. Nid yw perfformiadau a chyflwyniadau’n cael eu marcio’n ddienw.
Mae’r Brifysgol yn cydnabod bod angen i Ysgolion a Byrddau Arholi asesu myfyrwyr mewn ffordd sy’n briodol i ddisgyblaeth y myfyriwr ac i’r dulliau asesu a ddefnyddir, er y disgwylir i Ysgolion fabwysiadu’r gweithdrefnau canlynol ar gyfer cymedroli mewnol. Os oes angen i raglenni gydymffurfio â rheoliadau Cyrff Proffesiynol, Statudol a Rheoleiddio (PSRB), gellir addasu’r gweithdrefnau hyn i gwrdd â gofynion penodol:
i. Dylid dychwelyd gwaith a marciau’r myfyrwyr i’r myfyrwyr ar ôl cwblhau’r cymedroli mewnol, er y gallai adborth gael ei roi’n gynt. Fel arfer bydd hyn cyn i waith y myfyriwr gael ei gymedroli’n allanol a phasio drwy fwrdd arholi, felly dylid rhoi gwybod i fyfyrwyr nad yw’r marciau hyn wedi cael eu cadarnhau.
ii. Fel arfer mae dau aelod o staff, un ohonynt yn arbenigwr yn y pwnc, yn mynychu ac asesu perfformiadau a chyflwyniadau. Bydd y marc yn cael ei gytuno gan y ddau asesydd ac adborth yn cael ei roi ar sail meini prawf asesu penodol. Os oes ond un aelod o staff ar gael, bydd yr asesiad fel arfer yn cael ei recordio a’i gymedroli gan aelod arall o staff ar ôl y digwyddiad.
iii. Os yw modiwl yn cael ei ddarparu gan bartner breiniol, os nad yw’r prosesau cymedrol arferol yn arwain at ganlyniad boddhaol, dylid cyfeirio’r sgript at y tiwtor cyswllt neu gymedrolwr.
iv. Ar gyfer pob traethawd estynedig lefel 7, ac mewn rhai achosion ar lefelau eraill hefyd, os yw’r asesiad fel arfer yn cyfrif am holl neu’r rhan fwyaf o farciau’r modiwl, os yw’r asesiad yn un unigol a phob myfyriwr gyda’u teitl penodol eu hunain, ac os yw’r garfan fel arfer yn cael ei farcio gan grŵp o staff, yna ni fydd samplo’n briodol a rhaid i holl waith y myfyrwyr gael ei ddwbl farcio ‘heb weld’.

Amrywiadau yn y Marcio rhwng y Marciwr Cyntaf a’r Ail Farciwr (dwbl farcio)
Mae hyn i’w ddisgwyl ac mae’n codi’n naturiol o farn academaidd annibynnol. Er hynny, rhaid i’r Arholwyr Allanol a Chyfarfod y Bwrdd Arholi dderbyn un set o farciau cytunedig.
[bookmark: WfCopyCase]Os yw gwahaniaeth mewn marciau’n codi mewn achosion lle y mae’r asesiadau wedi eu dwbl farcio, dylid datrys hyn drwy drafodaeth rhwng y marcwyr gan ddilyn y meini prawf asesu. Gellir ond rhoi marc cyfartalog os yw’r ddau farc o fewn yr un un dosbarthiad gradd a heb fwy na 5% o wahaniaeth rhyngddynt.
Os bydd y mesurau uchod yn methu â datrys y gwahaniaeth (rhwng y ddau farc na ellir cytuno arno), dylid defnyddio trydydd marciwr.
Dim ond mewn amgylchiadau eithriadol iawn y dylid cyflwyno gwahaniaethau annatrys rhwng marciau i’r Arholwyr Allanol am benderfyniad terfynol.

Dwbl Farcio neu Samplo o ran Newid Marciau
Os yw holl waith garfan yn cael ei ddwbl farcio, mae’n bosib newid marciau unigol o ganlyniad i’r broses cymedroli mewnol drwy gytundeb rhwng y marcwyr. Os yw’r gwaith yn cael ei gymedroli drwy samplo, ni ellir newid marciau unigol. Fodd bynnag os yw sampl yn cael ei chymedroli gan awgrymu y byddai’n briodol newid marciau ar gyfer y garfan cyfan, yna mae’n bosib newid yr holl farciau yn y garfan cyfan.

Cymedroli Mewnol o Waith wedi’i Ailasesu
Oherwydd y bydd cymedroli mewnol o waith myfyrwyr wedi’i wneud ar gyfer y cyflwyniad cyntaf, nid oes angen cymedroli mewnol pellach ar gyfer ailasesu yn y modiwl.  Ar gyfer gwaith wedi’i ailasesu, bydd pob marc methiant yn cael ei gymedroli’n fewnol.

Trefniadaeth y	 Cymedroli Mewnol
Y marciwr cyntaf fel arfer fydd y person a osododd yr asesiad neu arweinydd y modiwl.
Rhaid cadw cofnod clir o ba ddarnau asesu unigol sydd wedi cael eu cymedroli i sicrhau y gellir archwilio’r broses.

